රජයේ බදු සහන ක්‍රියාත්මක කෙරෙන ආකාරය පිළිබඳව ජනතාව හා මෝටර් රථ අලෙවි සමාගම් නියෝජිතයන් දැනුම්වත් කිරීමේ විශේෂ සම්මන්ත්‍රණයක් ඉදිරියේදී පැවැත්වීමට පියවර ගෙන ඇත.ජනාධිපති මහින්ද රාජපක්‍ෂ මහතාගේ නියමය පරිදි බදු සහන ලබා දී තිබෙන අතර දේශීය ආදායම් පනත යටතේ බදු නිදහස් කිරීමේ ප්‍රතිපත්ති මාලාවට අනුව රජය මගින් බදු සහන ලබා දී ඇතැයි දේශීය ආදායම් කොමසාරිස් ජනරාල් කේ. එම්. එස්. කන්දේගෙදර මහතා “දිනමිණ” ට පැවැසීය.බදු සහන ලබාදීම මගින් රජය අපේක්‍ෂා කරන්නේ රටේ ආර්ථිකය ඉහළ නැංවීම හා ඇතැම් ආයතන ආරක්‍ෂා කිරීම බව පෙන්වා දුන් දේශීය ආදායම් කොමසාරිස් ජනරාල්වරයා නව ක්‍රමවේදය හේතුවෙන් රටේ ජනතාවට ද සහන රැසක් හිමිවන බව අවධාරණය කෙළේය.මෝටර් රථ ආනයනයේදී අය කරන බද්ද සියයට 50 කින් අඩු කිරීමට රජය පියවර ගැනීමත් සමඟ නව වාහනවල මිල සියයට 25 කින් පමණ පහත වැටෙන අතර ඊට අමතරව ආනයන අධිභාරය ද සියයට 15 කින් පහත හෙළීමට පියවර ගෙන ඇතැයි කීවේය.මේ අතර මහේන්ද්‍රා සමාගමේ සියලුම වාහන අඩු වූ තීරු බදු සහිත මිල ගණන්වලට ලබා දීමට සූදානම් බව එහි සභාපති නලීන් වෙල්ගම මහතා “දිනමිණ” ට ඊයේ (03) පැවැසීය.